FI Euroopan unionin virallinen lehti C 272/41

Kanne 18.8.2008 — Batchelor v. komissio

(Asia T-342/08)

(2008/C 272/82)

Oikeudenkäyntikieli: englanti

Asianosaiset

Kantaja: Edward William Batchelor (Bryssel, Belgia) (edustajat: solicitor F. Young, barrister A. Barav ja asianajaja D. Reymond)

Vastaaja: Euroopan yhteisöjen komissio

Vaatimukset

— On kumottava se asiakirjojen saamisesta yleisön tutustuttavaksi annetun asetuksen 8 artiklan 3 kohdan mukainen implisiittinen kielteinen päätös, jonka Euroopan yhteisöjen komission katsotaan tehneen 11.6.2008, komission 3.7.2008 tekemä nimenomainen kielteinen päätös SG/E/3/HP/cr D(2008) 5545, ja komission 7.8.2008 tekemä nimenomainen kielteinen päätös SG/E/3/EV/psi D(2008) 6636, jotka koskevat Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annetun Euroopan parlamentin ja neuvoston asetuksen (EY) N:o 1049/2001 (EYVL L 145, s. 43) nojalla esitettyä pyyntöä saada tutustua asiakirjoihin

— komissio on velvoitettava vastaamaan omista oikeudenkäyntikuluistaan ja korvaamaan kantajalle tästä oikeudenkäynnistä aiheutuvat kulut.

Oikeudelliset perusteet ja pääasialliset perustelut

Kantaja vaatii kanteellaan 230 artiklan neljännen kohdan mukaisesti 11.6.2008 tehdyn komission implisiittisen kielteisen päätöksen, 3.7.2008 tehdyn komission nimenomaisen kielteisten päätöksen SG/E/3/HP/cr D(2008) 5545 ja 7.8.2008 tehdyn komission nimenomaisen kielteisen päätöksen SG/E/3/EV/psi D(2008) 6636, jotka on tehty asetuksen (EY) N:o 1049/2001 (1) (”asiakirjojen saamisesta yleisön tutustuttavaksi annettu asetus”) nojalla ja joilla komissio hylkäsi kantajan pyynnön saada tutustua komission Belgian viranomaisille lähettämiin ja sen kyseisiltä viranomaisilta saamiin asiakirjoihin, jotka liittyvät tiettyjen televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY (2) 3 a artiklan 1 kohdan, sellaisena kuin se on muutettuna 30.6.1997 annetulla Euroopan parlamentin ja neuvoston direktiivillä 97/36/EY (3), mukaisesti toteutettujen toimenpiteiden ilmoittamiseen.

Kantaja väittää, että komissio ei perustellut asianmukaisesti ja riittävästi päätöstään evätä oikeus tutustua kyseessä oleviin asiakirjoihin, millä se rikkoi EY 253 artiklaa ja asiakirjojen saamisesta yleisön tutustuttavaksi annetun asetuksen 8 artiklan 1 kohtaa, ja että komissio näin ollen rikkoi EY 230 artiklan toisessa kohdassa tarkoitettua olennaista menettelymääräystä, kun se teki riidanalaisen päätöksen.

Kantaja katsoo lisäksi, että komissio rikkoi EY 255 artiklaa sekä asiakirjojen saamisesta yleisön tutustuttavaksi annetun asetuksen 1 artiklan a kohtaa, 2 artiklan 1 ja 3 kohtaa sekä 4 artiklan 1 ja 6 kohtaa ja että riidanalaista päätöstä rasittaa näin ollen EY 230 artiklan toisessa kohdassa tarkoitettu EY:n perustamissopimuksen ja sen soveltamista koskevan oikeussäännön ja rikkominen.

(1) Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu Euroopan parlamentin ja neuvoston asetus (EY) N:o 1049/2001 (EYVL L 145, s. 43).

(2) EYVL 1989 L 298, s. 23.

(3) EYVL 1997 L 202, s. 60.